b'\n_START_ARTICLE_\nGruda\n_START_SECTION_\nGospodarstvo\n_START_PARAGRAPH_\nGruda, kao i op\xc4\x87enito Konavle, prete\xc5\xbeno je agrarni kraj, i nema veliku industrijsku tradiciju. Od davnina ovdje je poznata prerada poljoprivrednih proizvoda, ali tada se nije radilo za neko ve\xc4\x87e tr\xc5\xbei\xc5\xa1te, ve\xc4\x87 samo za vlastite potrebe prehrane. Prerada maslina i obrada vinove loze onda su bila neizbje\xc5\xbena za sva ku\xc4\x87anstva._NEWLINE_Danas Gruda slovi kao gospodarsko sredi\xc5\xa1te Konavala, prvenstveno zahvaljuju\xc4\x87i pogodnom geografskom polo\xc5\xbeaju. Kao i u pro\xc5\xa1losti, uzgajanje vinove loze primarna je poljoprivredna grana koja je i za\xc5\xa1titni znak ovog kraja. Sukladno s ogromnim vinogradskim povr\xc5\xa1inama, na Grudi je otvorena vinarija, koja otkupljuje vino od konavoskih vinara. Vinarija je u domovinskom ratu prestala s radom i bila zapu\xc5\xa1tena, te se sad polako obnavljaju prijeratni potencijali.\n_START_SECTION_\n\xc5\xa0port\n_START_PARAGRAPH_\nOd sporta na Grudi djeluju nogometni klub\xc2\xa0\xc2\xbbSlaven\xc2\xab\xc2\xa0te bo\xc4\x87arski klub\xc2\xa0\xc2\xbbSlaven\xc2\xab. Ljeti se na Grudi odr\xc5\xbeava amaterski turnir u nogotenisu, koji postaje sve popularniji sport ovog kraja. Turnir je postao tradicionalan i odr\xc5\xbeava se svake godine. Na Grudi djeluje i \xc5\xa0kola ko\xc5\xa1arke "Konavle".\n_START_SECTION_\nPovijest\n_START_PARAGRAPH_\nOkolica Grude naseljena je jo\xc5\xa1 u pretpovijesti i antici. Iz tih vremena datira naselje Jari\xc4\x87-grad. _NEWLINE_Gruda se prvi put spominje negdje po\xc4\x8detkom 17. stolje\xc4\x87a, i to kao Dr\xc5\xbeojevi\xc4\x87i, koji su se u 19. stolje\xc4\x87u prezvali u Gruda._NEWLINE_1881. se otvara osnovna \xc5\xa1kola._NEWLINE_01.06.1936. u Konavle je sletio prvi avion, na aerodrom Gruda. Aerodrom "Gruda", iako travnat i 27 km udaljen od Dubrovnika, ipak je slu\xc5\xbeio sve do 1962, kada se izgra\xc4\x91uje ve\xc4\x87i i bolji u \xc4\x8cilipima. Preko grudskog aerodroma Dubrovnik je bio povezan sa Splitom, Zagrebom, te Be\xc4\x8dom, Pragom i Brnom._NEWLINE_Prva automatska telefonska centrala u Grudi je montirana 1938._NEWLINE_1944. se osniva ni\xc5\xbea gimnazija s \xc4\x91a\xc4\x8dkim domom.\n_START_SECTION_\nStanovni\xc5\xa1tvo\n_START_PARAGRAPH_\nNa Grudi prema popisu stanovni\xc5\xa1tva iz 2011. godine obitava 741 stanovnik._NEWLINE_Kretanje broja stanovnika 1857.-2011.'